|  |
| --- |
| PRITARTA |
| Klaipėdos miesto savivaldybės |
| tarybos 2015 m. liepos 23 d. |
| sprendimu Nr. T1-221 |

**KLAIPĖDOS MIESTO INTEGRUOTŲ INVESTICIJŲ TERITORIJOS**

**VIETOS VEIKLOS GRUPĖS ĮSTATAI**

**I SKYRIUS**

**Bendrosios nuostatos**

1. Klaipėdos miesto integruotų investicijų teritorijos vietos veiklos grupė (toliau – Asociacija) yra ribotos civilinės atsakomybės viešasis juridinis asmuo, kurio teisinė forma – asociacija. Savo veikloje Asociacija vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos asociacijų įstatymu, Lietuvos Respublikos vidaus reikalų ministro 2015 m. sausio 22 d. įsakymu Nr. 1V-36 „Dėl Vietos plėtros strategijų rengimo taisyklių patvirtinimo“, kitais Lietuvos Respublikos įstatymais bei teisės aktais ir šiais įstatais.

2. Asociacija vadovaujasi horizontaliuoju vyrų ir moterų lygių galimybių skatinimo, nediskriminacijos principu, horizontaliuoju jaunimo principu pagal Vietos plėtros strategijų rengimo taisyklių, patvirtintų Lietuvos Respublikos vidaus reikalų ministro 2015 m. sausio 22 d. įsakymu Nr. 1V-36 „Dėl Vietos plėtros strategijų rengimo taisyklių patvirtinimo“, 4.5 papunktį.

3. Asociacijos veiklos laikotarpis – neribotas.

4. Asociacijos finansiniais metais laikomi kalendoriniai metai.

5. Asociacija yra paramos gavėja.

6. Asociacijos veiklos teritorija yra Klaipėdos miesto integruotų investicijų teritorija, patvirtinta Klaipėdos miesto savivaldybės tarybos 2015 m. liepos 10 d. sprendimu Nr. T2-146 „Dėl Klaipėdos miesto savivaldybės tarybos 2015 m. balandžio 14 d. sprendimo Nr. T2-63 „Dėl pritarimo Klaipėdos miesto 2014–2020 metų integruotų investicijų programos projektui“ pakeitimo“.

**II SKYRIUS**

**ASOCIACIJOS VEIKLOS TIKSLAI, SRITYS IR RŪŠYS**

7. Pagrindiniai Asociacijos veiklos tikslai – pagerinti vietines įsidarbinimo galimybes ir didinti bendruomenių socialinę integraciją, išnaudojant vietos bendruomenių, verslo ir vietos valdžios ryšius, pagal savo veiklos kompetenciją ir galimybes skatinti Klaipėdos miesto plėtrą, aktyviai dalyvauti rengiant ir įgyvendinant miesto plėtros strategiją, planus bei programas Klaipėdos miesto integruotų investicijų teritorijoje; įgyvendinant šį tikslą siekti Asociacijos narių veiklos koordinavimo ir jos narių interesų atstovavimo ir tenkinti kitus viešuosius interesus pagal šias išvardytas veiklos sritis:

7.1. telkti suinteresuotų vietos valdžios, verslo, nevyriausybinių ir kitų įstaigų bei organizacijų pastangas ieškant tinkamiausių sprendimų Klaipėdos miesto ekonominei ir socialinei gerovei kelti;

7.2. siekti pagerinti vietines įsidarbinimo galimybes ir didinti bendruomenių socialinę integraciją išnaudojant vietos bendruomenių, verslo ir vietos valdžios ryšius;

7.3. ieškoti naujoviškų ir efektyvių būdų vietos gamtiniams, kultūriniams, žmonių ir kitiems materialiems bei nematerialiems ištekliams panaudoti miesto plėtrai;

7.4. skatinti ir palaikyti vietines miesto žmonių iniciatyvas verslo, gamtos apsaugos, švietimo, kultūros, socialinės paramos ir kitose srityse;

7.5. teikti pasiūlymus vietos ir nacionalinėms institucijoms bei organizacijoms dėl miesto plėtros planų ir priemonių kūrimo bei įgyvendinimo;

7.6. organizuoti miesto plėtros dalyvių švietimą bei mokymą, organizuoti ir teikti paramą miesto bendruomenių projektams ir iniciatyvoms įgyvendinti;

7.7. inicijuoti jaunimo ir kitų nevyriausybinių organizacijų programų ir projektų rengimą miesto bendruomenėse;

7.8. organizuoti ir teikti paramą miesto plėtros projektams ir iniciatyvoms įgyvendinti;

7.9. skatinti bendradarbiavimą su kitomis visuomeninėmis nacionalinėmis ir tarptautinėmis organizacijomis bei kitomis įstaigomis ir organizacijomis Lietuvoje ir užsienyje;

7.10. įstoti į kitas asociacijas, tarptautines organizacijas, kurių tikslas ir veikla neprieštarauja Lietuvos Respublikos Konstitucijai, Lietuvos Respublikos asociacijų įstatymui ar kitiems įstatymams;

7.11. rengti ir įgyvendinti vietos plėtros strategiją;

7.12. tenkinti kitus, įstatymams neprieštaraujančius, viešuosius interesus.

8. Asociacijos veiklos rūšys pagal Ekonominės veiklos rūšių klasifikatorių:

8.1. Leidybinė veikla, kodas 58;

8.2. Kompiuterių programavimo, konsultacinė ir susijusi veikla, kodas 62;

8.3. Informacinių paslaugų veikla, kodas 63;

8.4. Apskaitos, buhalterijos ir audito veikla; konsultacijos mokesčių klausimais, kodas 69.20;

8.5. Konsultacinė verslo ir kito valdymo veikla, kodas 70.22;

8.6. Rinkos tyrimas ir viešosios nuomonės apklausa, kodas 73.20;

8.7. Kita profesinė, mokslinė ir techninė veikla, kodas 74;

8.8. Kelionių agentūrų ir ekskursijų organizatorių veikla, kodas 79.1;

8.9. Administracinė veikla, įstaigų ir kitų verslo įmonių aptarnavimo veikla, kodas 82;

8.10. Kitas mokymas, kodas 85.51;

8.11. Kultūrinis švietimas, kodas 85.52;

8.12. Kitas, niekur kitur nepriskirtas, švietimas, kodas 85.59;

8.13. Kūrybinė, meninė ir pramogų organizavimo veikla, kodas 90;

8.14. Kita pramogų ir poilsio organizavimo veikla, kodas 93.29.

9. Asociacija turi teisę vykdyti įstatymų nedraudžiamą ūkinę komercinę veiklą, kuri neprieštarauja jos įstatams bei veiklos tikslams ir reikalinga Asociacijos tikslams pasiekti.

**III SKYRIUS**

**NARYSTĖ ASOCIACIJOJE, ASOCIACIJOS NARIŲ TEISĖS IR PAREIGOS**

10. Asociacijos nariais gali būti juridiniai asmenys, kurie priskiriami bet kuriai iš 3 grupių – bendruomeninių ir nevyriausybinių organizacijų, asocijuotų verslo struktūrų ir (ar) privačių pelno siekiančių juridinių asmenų, savivaldybės, pripažįstantys Asociacijos įstatus bei suinteresuoti jos veikla ir pateikę prašymą įstoti į Asociaciją.

11. Asmenys naujais Asociacijos nariais priimami pasiūlius ne mažiau kaip dviem Asociacijos nariams ir jų narystei Asociacijoje pritarus pirmininkui. Valdybos sprendimas dėl naujo nario priėmimo priimamas ne mažesne kaip 2/3 visų susirinkimo narių balsų dauguma.

12. Artimiausio posėdžio metu po prašymo pateikimo dienos Asociacijos valdyba, atsižvelgdama į tam tikrus kriterijus – vykdomą veiklą, žinomumą miesto bendruomenei, projektinę veiklą, dalyvavimą rengiant strategijas, jų įgyvendinimą, taip pat į narių skaičių ir kokiai gyventojų daliai, grupei atstovauja – priima sprendimą dėl priėmimo į narius. Apie priimtą valdybos sprendimą Asociacijos vadovas praneša prašymo teikėjui per 14 dienų nuo sprendimo priėmimo, asmeniškai pasirašytinai, registruotu ar elektroniniu laišku. Asmuo, kurio prašymas patenkintas, sumoka stojamąjį įnašą bei nario mokestį ir jam išduodamas narystę patvirtinantis dokumentas.

13. Narys turi teisę išstoti iš Asociacijos, apie tai raštu pranešęs Asociacijos vadovui, prašymas apsvarstomas valdyboje. Tokio nario išstojimą iš Asociacijos tvirtina Asociacijos valdyba.

14. Stojamųjų įnašų ir nario mokesčio dydžiai, jų mokėjimo tvarka, pašalinimo iš Asociacijos narių tvarka tvirtinama visuotinio narių susirinkimo sprendimu.

15. Asociacijos narių teisės:

15.1. dalyvauti ir balsuoti Asociacijos visuotiniame narių susirinkime;

15.2. naudotis Asociacijos teikiamomis paslaugomis;

15.3. susipažinti su Asociacijos dokumentais ir gauti visą Asociacijos turimą informaciją apie jos veiklą;

15.4. bet kada išstoti iš Asociacijos. Tokiu atveju stojamieji nario įnašai ir nario mokesčiai ar kitaip Asociacijai nuosavybėn perduotos lėšos ir turtas negrąžinami;

15.5. kitas teisės aktuose ir Asociacijos įstatuose nustatytas teises.

16. Asociacijos narių pareigos:

16.1. laikytis Asociacijos įstatų;

16.2. vykdyti visuotinio narių susirinkimo, valdymo organų sprendimus;

16.3. dalyvauti visuotiniuose narių susirinkimuose;

16.4. mokėti nustatytą nario mokestį.

**IV SKYRIUS**

**ASOCIACIJOS ORGANAI**

17. Asociacijos organai yra:

17.1. visuotinis narių susirinkimas;

17.2. kolegialus valdymo organas – valdyba;

17.3. vienasmenis Asociacijos valdymo organas – vadovas (direktorius);

17.4. revizorius.

**V SKYRIUS**

**ASOCIACIJOS VISUOTINIS NARIŲ SUSIRINKIMAS**

18. Visuotinio narių susirinkimo kompetencija:

18.1. keičia Asociacijos įstatus;

18.2. skiria ir atšaukia vadovą, valdybos narius;

18.3. skiria ir atšaukia revizorių;

18.4. priima sprendimą dėl Asociacijos audito atlikimo;

18.5. nustato Asociacijos narių stojamųjų įnašų dydį ir narių mokesčių dydį, jų mokėjimo tvarką;

18.6. tvirtina Asociacijos metinių finansinių ataskaitų rinkinį;

18.7. priima sprendimą dėl Asociacijos pertvarkymo ar pabaigos (reorganizavimo ar likvidavimo).

19. Visuotinis narių susirinkimas sprendžia ir kitus įstatymuose bei šiuose įstatuose nustatytus klausimus, kurie nepriskirti kitų organų kompetencijai ir jei pagal esmę tai nėra valdymo organo funkcijos.

20. Visuotinį eilinį narių susirinkimą šaukia vadovas kartą per metus, ne vėliau kaip per 4 mėnesius nuo finansinių metų pabaigos. Apie šaukiamą visuotinį susirinkimą vadovas ne vėliau kaip likus 20 dienų iki susirinkimo dienos praneša kiekvienam nariui įstatų 46 punkte nurodyta tvarka. Jeigu visuotiniame susirinkime nėra kvorumo, per 30 dienų šaukiamas pakartotinis visuotinis narių susirinkimas, kuris turi teisę priimti sprendimus neįvykusio susirinkimo darbotvarkės klausimais. Visuotinis narių susirinkimas gali būti šaukiamas nesilaikant šių terminų, jei su tuo raštu sutinka visi Asociacijos nariai.

21. Visuotinis narių susirinkimas gali priimti sprendimus, kai jame dalyvauja daugiau kaip 1/2 Asociacijos narių. Vienas narys visuotiniame narių susirinkime turi vieną balsą. Visuotinio narių susirinkimo sprendimai priimami paprasta dalyvaujančių narių balsų dauguma (asmenys, balsuodami susilaikę, neskaičiuojami, tai yra jie laikomi balsavimo metu nedalyvavusiais asmenimis), išskyrus šiame punkte nurodytus sprendimus. Sprendimams priimti reikia ne mažiau kaip 2/3 susirinkime dalyvaujančių Asociacijos narių balsų, kai priimamas sprendimas keisti Asociacijos įstatus, pertvarkyti, reorganizuoti ar likviduoti Asociaciją.

22. Neeilinį visuotinį narių susirinkimą gali inicijuoti ir organizuoti iniciatyvinė grupė, sudaryta ne mažiau kaip iš 3 narių, vadovas arba valdyba.

**VI SKYRIUS**

**ASOCIACIJOS VALDYBA**

23. Asociacijos valdyba yra kolegialus valdymo organas, susidedantis iš 9 narių, kuriuos trejų metų laikotarpiui renka ir atšaukia visuotinis narių susirinkimas. Visuotinis narių susirinkimas gali rinkti ir atšaukti pavienius valdybos narius. Jeigu renkami pavieniai valdybos nariai, jie renkami tik iki veikiančios valdybos kadencijos pabaigos. Valdybos narių kadencijų skaičius neribojamas.

24. Į valdybos narius išrenkami nepriekaištingos reputacijos asmenys, tiesiogiai susiję su Asociacijos veiklos teritorija.

25. Jei į Asociacijos sudėtį nariais įeina pavienės įmonės – įmonė turi vykdyti veiklą ir būti registruota toje teritorijoje, turėti filialą ar pan. Tokiu atveju į Asociacijos valdymo organą galima deleguoti bet kurį tos įmonės atstovą.

26. Jei į Asociacijos sudėtį nariais įeina pavienės įmonės, kurios neregistruotos toje teritorijoje, neturi filialo ar pan. – į Asociacijos valdymo organą įmonės deleguojamas atstovas turi būti tiesiogiai susijęs su juridinio asmens (Asociacijos) veiklos teritorija, t. y. deklaravęs gyvenamąją vietą toje teritorijoje.

27. Jei Asocijuotos verslo struktūros (tokios, kaip pramonininkų konfederacija, verslo konfederacija ir pan.) ir nevyriausybinės organizacijos, kurių veiklos teritorija platesnė nei juridinio asmens (Asociacijos) veiklos teritorija, skiria atstovauti savo interesams įmonę – įmonė turi būti registruota ir vykdyti veiklą toje teritorijoje. Tokiu atveju į Asociacijos valdymo organą galima deleguoti bet kurį tos įmonės atstovą. Kitu atveju įmonės deleguojamas atstovas turi būti tiesiogiai susijęs su juridinio asmens (Asociacijos) veiklos teritorija, t. y. deklaravęs gyvenamąją vietą toje teritorijoje.

28. Valdybos sudėtyje negali būti nė vienos iš lyčių atstovų daugiau nei 60 proc. Bent vienas išrinktas valdybos narys turi būti jaunesnis nei 29 metų arba Asociacijos narės – jaunimo nevyriausybinės organizacijos pasiūlytas asmuo. Valdybos nariai renkami lygiomis dalimis iš 3 grupių: bendruomeninių ir nevyriausybinių organizacijų, asocijuotų verslo struktūrų ir (ar) privačių pelno siekiančių juridinių asmenų, savivaldybės tarybos deleguotų asmenų.

29. Valdyba iš savo narių renka valdybos pirmininką. Išrinkto valdybos pirmininko teikimu valdyba iš savo narių išrenka valdybos pirmininko pavaduotoją. Valdybos narys gali atsistatydinti iš pareigų kadencijai nesibaigus, apie tai ne vėliau kaip prieš 14 dienų raštu įspėjęs valdybą.

30. Asociacijos valdybos kompetencija:

30.1. organizuoja Asociacijos veiklos teritorijos vietos plėtros strategijos rengimą ir įgyvendinimą;

30.2. tvirtina Asociacijos veiklos teritorijos vietos plėtros strategiją;

30.3. tvirtina darbo užmokesčio fondą;

30.4. svarsto ir tvirtina bei pateikia visuotiniam narių susirinkimui aprobuoti Asociacijos veiklos programą;

30.5. įgyvendina visuotinio narių susirinkimo aprobuotą Asociacijos veiklos programą;

30.6. vykdo visuotinio narių susirinkimo pavedimus;

30.7. skelbia Asociacijos narių susirinkimo datą, rengia susirinkimo darbotvarkę ir teikia ją Asociacijos vadovui;

30.8. nustato nuolatiniam darbui reikalingus darbuotojų etatų sąrašus, svarsto ir tvirtina Asociacijos darbuotojų pareigybes, jų atlyginimo dydžius;

30.9. priima sprendimus dėl filialų ir atstovybių steigimo bei jų veiklos nutraukimo ir tvirtina jų nuostatus;

30.10. skiria ir atšaukia filialų ir atstovybių vadovus;

30.11. eiliniame visuotiniame narių susirinkime atsiskaito už savo veiklą;

30.12. priima sprendimą dėl kitų juridinių asmenų steigimo ar dėl tapimo kitų juridinių asmenų dalyviu;

30.13. priima sprendimus dėl Asociacijai nuosavybes teise priklausančio nekilnojamojo turto perleidimo, hipotekos, nuomos ar tokio turto įsigijimo bei vienkartinio sandorio, kurio vertė didesnė kaip 2896 eurai (atskirai kiekvienai sandorio rūšiai) ir paveda šiuos sprendimus įgyvendinti Asociacijos vadovui;

30.14. priima sprendimus dėl lėšų įgijimo;

30.15. vykdo iš dalies ar visiškai Asociacijos lėšomis finansuojamų projektų atranką;

30.16. vykdo kitus visuotinio narių susirinkimo priskirtus pavedimus bei šiuose įstatuose numatytas funkcijas.

31. Valdybai vadovauja valdybos pirmininkas. Jam negalint, vadovauja valdybos pirmininko pavaduotojas.

32. Valdybos posėdžio šaukimo iniciatyvos teisę turi kiekvienas valdybos narys. Apie šaukiamą valdybos posėdį valdybos posėdžio iniciatorius informuoja kiekvieną valdybos narį ne vėliau kaip prieš 7 dienas iki posėdžio raštu pasirašytinai arba elektroniniu paštu, kartu pateikdamas posėdžio darbotvarkę.

33. Valdybos posėdis laikomas įvykusiu, kai jame dalyvauja daugiau kaip 1/2 valdybos narių. Balsavimo metu kiekvienas valdybos narys turi vieną balsą. Valdybos sprendimas yra priimtas, kai už jį gauta daugiau balsų negu prieš. Balsams pasiskirsčius po lygiai, lemia valdybos pirmininko balsas.

34. Valdybos narys neturi teisės balsuoti, kai valdyba sprendžia jo materialinės atsakomybės, personalinius jo darbo Asociacijoje ir su Asociacija susijusiais juridiniais asmenimis klausimus, klausimus dėl projektų finansavimo, kurie tiesiogiai susiję su jo naryste kitame juridiniame asmenyje, vadovavimu jam.

35. Valdybai vadovauja valdybos pirmininkas. Jam negalint, vadovauja valdybos pirmininko pavaduotojas.

**VII SKYRIUS**

**ASOCIACIJOS VADOVAS**

36. Asociacijos vadovas (direktorius) yra vienasmenis valdymo organas, kurį trejų metų laikotarpiui valdybos teikimu renka ir atšaukia visuotinis narių susirinkimas. Asociacijos vadovas turi turėti aukštojo mokslo išsilavinimą, taip pat turėti patirties rengiant ir įgyvendinant strateginio planavimo dokumentus, susijusius su Europos Sąjungos struktūrinių fondų ar kitos finansinės paramos valdymu ir panaudojimu, arba ne mažesnę kaip 1 metų vadovaujamojo darbo patirtį įmonėje, įstaigoje ar organizacijoje, turinčioje ne mažiau kaip 5 darbuotojus.

37. Asociacijos vadovo kadencijų skaičius neribojamas. Asociacijos vadovas gali atsistatydinti iš pareigų kadencijai nesibaigus, apie tai ne vėliau kaip prieš 14 dienų raštu įspėjęs valdybą. Vietoj atsistatydinusio vadovo šias pareigas laikinai pavedama eiti valdybos paskirtam vienam iš valdybos narių, iki bus išrinktas naujas vadovas.

38. Asociacijos vadovo kompetencija:

38.1. atsako už Asociacijos veiklos organizavimą ir jos tikslų įgyvendinimą;

38.2. kontroliuoja Asociacijos tikslų įgyvendinimą;

38.3. organizuoja bei koordinuoja Asociacijos veiklą;

38.4. atstovauja Asociacijai ir vienvaldiškai veikia Asociacijos vardu, esant santykiams su kitais juridiniais ir fiziniais asmenimis, bei sudaro sandorius su trečiaisiais asmenimis. Šių Įstatų 30.13 papunktyje numatytus sandorius vadovas gali sudaryti, kai yra valdybos sprendimas;

38.5. Valdybai pritarus, priima į darbą ir atleidžia darbuotojus, sudaro ir nutraukia su jais darbo sutartis;

38.6. įstatuose nustatytu būdu informuoja narius apie įvyksiantį visuotinį narių susirinkimą;

38.7. atidaro, uždaro sąskaitas bankuose ir kitose kredito įstaigose;

38.8. teisės aktuose bei šiuose įstatuose numatytais atvejais ir nustatyta tvarka pateikia reikiamus duomenis atitinkamoms institucijoms, įstaigoms, įmonėms, organizacijoms ar kitiems tretiesiems asmenims, skelbia viešą informaciją įstatuose nurodytame šaltinyje;

38.9. registruoja Asociacijos narius ir tvarko jų sąrašą;

38.10. atsiskaito už Asociacijos veiklą valdybai ir eiliniam visuotiniam narių susirinkimui;

38.11. atstovauja Asociacijai valdžios ir valdymo organuose, teisme, arbitraže, esant santykių su bet kuriais kitais juridiniais ir fiziniais asmenimis, taip pat atstovauja Asociacijos interesams ir palaiko dalykinius ryšius su kitomis Lietuvos Respublikos ir užsienio šalių miesto vietos veiklos grupėmis asociacijomis, kitomis įmonėmis, įstaigomis, institucijomis bei kitais trečiaisiais asmenimis;

38.12. užmezga ir palaiko ryšius su tarptautinėmis organizacijomis;

38.13. teikia valdybai pasiūlymus dėl Asociacijos veiklos tobulinimo;

38.14. Asociacijos narių, valdybos ir (ar) revizoriaus (auditoriaus ar audito įmonės) raštišku prašymu teikia jiems su Asociacijos veikla susijusią informaciją ir dokumentus;

38.15. disponuoja, valdo bei naudoja Asociacijos lėšas, jas tvarko ir atsako už tinkamą Asociacijos lėšų panaudojimą bei pasirašo finansinius dokumentus;

38.16. išduoda įgaliojimus vykdyti toms funkcijoms, kurios yra jo kompetencija;

38.17. reprezentuoja Asociaciją oficialiuose priėmimuose, visuomeniniuose renginiuose;

38.18. parengia ir pateikia eiliniam narių susirinkimui tvirtinti metinių finansinių ataskaitų rinkinį;

38.19. atsako už Asociacijos finansinę ir ūkinę veiklą;

38.20. vykdo visuotinio narių susirinkimo ir valdybos priimtus sprendimus, vykdo jų pavedimus;

38.21. atlieka kitas funkcijas bei priima kitus sprendimus, numatytus Asociacijos įstatuose ir teisės aktuose.

39. Nesant Asociacijos vadovo (jam išvykus, sergant ar dėl kitų priežasčių laikinai negalint vykdyti savo pareigų), jį pavaduoja valdybos pirmininkas ar kitas valdybos paskirtas valdybos narys.

**VIII SKYRIUS**

**ASOCIACIJOS LĖŠŲ IR PAJAMŲ NAUDOJIMO BEI ASOCIACIJOS VEIKLOS KONTROLĖS TVARKA**

40. Asociacijos lėšos ir pajamos naudojamos Asociacijos tikslams įgyvendinti.

41. Valdyba per 30 (trisdešimt) kalendorinių dienų turi parengti ir pateikti eiliniam visuotiniam narių susirinkimui praėjusių finansinių metų Asociacijos veiklos ataskaitą.

42. Asociacijos veiklos kontrolę vykdo visuotinio narių susirinkimo 2 (dvejų) metų laikotarpiui išrinktas revizorius. Revizorius už savo veiklą atsiskaito eiliniame visuotiniame narių susirinkime. Revizorius, nustatęs valdymo organų veiklos pažeidimus, informuoja apie tai valdybos narius artimiausiame valdybos posėdyje ir Asociacijos narius artimiausiame visuotiniame narių susirinkime.

43. Asociacijos finansinei ir ūkinei veiklai patikrinti gali būti samdomas auditorius ar audito įmonė, kuris parenkamas viešojo pirkimo konkurso būdu.

**IX SKYRIUS**

**ASOCIACIJOS PRANEŠIMAI IR SKELBIMAI**

44. Asociacijos skelbimai ir pranešimai, taip pat pranešimai, kurie turi būti paskelbti viešai, skelbiami interneto svetainėje www.klaipeda.lt.

45. Kiti Asociacijos pranešimai, kuriuos reikia pateikti suinteresuotiems asmenims, siunčiami elektroniniu paštu arba įteikiami pasirašytinai ar išsiunčiami registruotu laišku, arba skelbiami interneto svetainėje www.klaipeda.lt šių įstatų, Lietuvos Respublikos asociacijų įstatymo bei Lietuvos Respublikos civilinio kodekso nustatytais atvejais, terminais ir tvarka.

46. Asociacijos organų sprendimai ir pranešimai, kita reikalinga informacija išsiunčiama nariams elektroniniu paštu ir (arba) paštu, ir (arba) įteikiami asmeniškai pasirašytinai. Su visa informacija nariai turi galimybę susipažinti Asociacijos buveinėje.

47. Dokumentų ir kitos informacijos apie Asociacijos veiklą pateikimo nariams tvarka tvirtinama valdybos.

48. Asociacijos dokumentai, jų kopijos ar kita informacija nariams pateikiama neatlygintinai.

**X SKYRIUS**

**ASOCIACIJOS FILIALŲ IR ATSTOVYBIŲ STEIGIMO BEI JŲ VEIKLOS NUTRAUKIMO TVARKA**

49. Sprendimą steigti Asociacijos filialus ir atstovybes, nutraukti jų veiklą, skirti ir atšaukti filialų ir atstovybių vadovus priima, taip pat filialų ir atstovybių nuostatus tvirtina Asociacijos valdyba, vadovaudamasi teisės aktais.

**XI SKYRIUS**

**ASOCIACIJOS ĮSTATŲ KEITIMO TVARKA**

50. Asociacijos įstatai keičiami visuotinio narių susirinkimo sprendimu.

**XII SKYRIUS**

**ASOCIACIJOS BUVEINĖS KEITIMO TVARKA**

51. Asociacijos buveinė keičiama valdybos sprendimu.

**XIII SKYRIUS**

**ASOCIACIJOS PERTVARKYMAS IR PABAIGA**

52. Jeigu Asociacijoje liko mažiau negu 3 nariai, per 30 dienų apie tokį narių sumažėjimą Asociacija turi pranešti Juridinių asmenų registrui.

53. Asociacija pertvarkoma, pasibaigia (reorganizuojama ar likviduojama) Lietuvos Respublikos civilinio kodekso bei Lietuvos Respublikos asociacijų įstatymo nustatyta tvarka.

Šie įstatai pasirašyti 2015 m. \_\_\_\_\_\_\_\_\_\_\_\_\_\_\_\_\_\_\_\_\_\_ d., Klaipėdoje.

Steigėjai:

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  |  |  |
| *(steigėjas; įgaliotas asmuo)* |  | *(parašas)* |  | *(vardas ir pavardė)* |  | *(data)* |
|  |  |  |  |  |  |  |
| *(steigėjas; įgaliotas asmuo)* |  | *(parašas)* |  | *(vardas ir pavardė)* |  | *(data)* |
|  |  |  |  |  |  |  |
| *(steigėjas; įgaliotas asmuo)* |  | *(parašas)* |  | *(vardas ir pavardė)* |  | *(data)* |
|  |  |  |  |  |  |  |
| *(steigėjas; įgaliotas asmuo)* |  | *(parašas)* |  | *(vardas ir pavardė)* |  | *(data)* |
|  |  |  |  |  |  |  |
| *(steigėjas; įgaliotas asmuo)* |  | *(parašas)* |  | *(vardas ir pavardė)* |  | *(data)* |
|  |  |  |  |  |  |  |
| (steigėjas; įgaliotas asmuo) |  | *(parašas)* |  | (vardas ir pavardė) |  | (data) |